CELEX: 32016R0141
Language: da
Date: 2015-11-30 00:00:00
Title: Kommissionens delegerede forordning (EU) 2016/141 af 30. november 2015 om ændring af delegeret forordning (EU) nr. 639/2014 for så vidt angår visse bestemmelser om betalingen til unge landbrugere og frivillig koblet støtte og om fravigelse af artikel 53, stk. 6, i Europa-Parlamentets og Rådets forordning (EU) nr. 1307/2013

4.2.2016   
            
            
               DA
            
            
               Den Europæiske Unions Tidende
            
            
               L 28/2
            
         KOMMISSIONENS DELEGEREDE FORORDNING (EU) 2016/141
   af 30. november 2015
   om ændring af delegeret forordning (EU) nr. 639/2014 for så vidt angår visse bestemmelser om betalingen til unge landbrugere og frivillig koblet støtte og om fravigelse af artikel 53, stk. 6, i Europa-Parlamentets og Rådets forordning (EU) nr. 1307/2013
   EUROPA-KOMMISSIONEN HAR —
   under henvisning til Europa-Parlamentets og Rådets forordning (EU) nr. 1307/2013 af 17. december 2013 om fastsættelse af regler for direkte betalinger til landbrugere under støtteordninger inden for rammerne af den fælles landsbrugspolitik og om ophævelse af Rådet forordning (EF) nr. 637/2008 og Rådet forordning (EF) nr. 73/2009 (1), særlig artikel 50, stk. 11, artikel 52, stk. 9, og artikel 67, stk. 1 og 2, og
   ud fra følgende betragtninger:
   
               (1)
            
            
               Ifølge artikel 50, stk. 1, i forordning (EU) nr. 1307/2013 skal medlemsstaterne yde en årlig betaling til unge landbrugere, som er berettiget til en betaling under grundbetalingsordningen eller den generelle arealbetalingsordning.
            
         
               (2)
            
            
               I artikel 49, stk. 1, i Kommissionens delegerede forordning (EU) nr. 639/2014 (2) fastlægges de betingelser, som en juridisk person skal opfylde for at blive omfattet af betalingen til unge landbrugere. I første afsnit, litra b), i samme artikel er det fastsat, at en ung landbruger skal udøve faktisk og langsigtet kontrol over den juridiske person, for så vidt angår beslutninger vedrørende drift, fortjeneste og finansiel risiko, enten alene eller i fællesskab med andre landbrugere.
            
         
               (3)
            
            
               Det er hensigtsmæssigt at give medlemsstaterne mulighed for at beslutte, hvorvidt en sådan faktisk og langsigtet kontrol kan udøves af unge landbrugere i fællesskab med andre landbrugere eller om den kun skal udøves af unge landbrugere. Medlemsstaterne er med henblik på forordningens effekt og rækkevidde og under hensyn til nationale forhold og med henblik på mulighederne for at mindske den administrative byrde i forbindelse med kontrol bedre i stand til at afgøre, hvorvidt juridiske personer, der kontrolleres i fællesskab af unge landbrugere og andre landbrugere, som ikke opfylder betingelserne, bør tildeles betalingen til unge landbrugere. Med en sådan mulighed kan medlemsstaterne også bedre tilpasse bestemmelserne for adgang til støtten til unge landbrugere i henhold til Europa-Parlamentets og Rådets forordning (EU) nr. 1307/2013 og i henhold til forordning (EU) nr. 1305/2013 (3). Eftersom begrundelserne for at tillade medlemsstaterne at træffe sådanne beslutninger er af strukturel karakter, bør det fastsættes, at beslutningen kun kan træffes én gang. Sådanne beslutninger bør træffes senest før starten af ansøgningsperioden 2017.
            
         
               (4)
            
            
               På baggrund af disse overvejelser bør medlemsstaterne under behørig hensyntagen til de generelle principper i EU-retten beslutte, hvorvidt det skal være et krav, at unge landbrugere udøver enekontrol over sådanne juridiske personer, eller om den kan udøves af grupper af fysiske personer, som allerede har modtaget betalingen for unge landbrugere tidligere, hvor kontrollen blev udøvet i fællesskab sammen med landbrugere, der ikke er unge landbrugere.
            
         
               (5)
            
            
               Det bør endvidere præciseres, at en sådan faktisk og langsigtet kontrol skal udøves hvert år, for hvilket den juridiske person ansøger om betalingen i henhold til ordningen for unge landbrugere.
            
         
               (6)
            
            
               I henhold til afsnit IV, kapitel 1, i forordning (EU) nr. 1307/2013 kan medlemsstaterne tildele koblet støtte til landbrugere på de betingelser, som er fastsat i nævnte kapitel. Dette kapitel suppleres med kapitel 5 i delegeret forordning (EU) nr. 639/2014.
            
         
               (7)
            
            
               Artikel 53, stk. 2, andet afsnit, i delegeret forordning (EU) nr. 639/2014 fastsætter bestemmelser om støttebeløbet pr. enhed for koblet støtte. Af hensyn til en bedre målretning og dermed en mere effektiv udnyttelse af koblet støtte er det hensigtsmæssigt at tillade, at stordriftsfordele tages i betragtning og som følge heraf, at støttebeløbet pr. enhed differentieres inden for den enkelte foranstaltning.
            
         
               (8)
            
            
               På baggrund af indførelsen af differentierede støttebeløb pr. enhed inden for den enkelte foranstaltning er det hensigtsmæssigt at ændre bestemmelserne om kravene til de oplysninger, som skal indberettes af medlemsstaterne i overensstemmelse med bilag I til delegeret forordning (EU) nr. 639/2014.
            
         
               (9)
            
            
               I henhold til artikel 52, stk. 5, i forordning (EU) nr. 1307/2013 kan koblet støtte kun tildeles i det omfang, der er nødvendigt for at skabe et incitament til at opretholde det nuværende produktionsniveau i de berørte sektorer eller regioner. På baggrund af dette krav er det i punkt 3, litra i), i bilag I til delegeret forordning (EU) nr. 639/2014 fastsat, at medlemsstaterne skal meddele de til finansieringen fastsatte beløb for hver foranstaltning for frivillig koblet støtte. For at sikre en effektiv anvendelse af de finansielle midler, som er til rådighed for koblet støtte, er det imidlertid hensigtsmæssigt at tillade en vis fleksibilitet i anvendelsen af disse beløb pr. foranstaltning i form af overførsel af midler mellem foranstaltninger.
            
         
               (10)
            
            
               En sådan fleksibilitet bør dog ikke have indvirkning på, hvorvidt støtten er i overensstemmelse med kravene i forordning (EU) nr. 1307/2013, herunder kravene for at blive anset som henhørende under den »blå boks« i aftalen om landbrug, som blev indgået inden for rammerne af de multilaterale handelsforhandlinger under Uruguay-runden. Især må overførsel af midler mellem foranstaltninger ikke skabe et incitament til at producere ud over de nuværende produktionsniveauer. Endvidere bør sådanne overførsler ikke føre til, at støtteforanstaltninger, som meddeles Kommissionen i henhold til artikel 54 i forordning (EU) nr. 1307/2013 og artikel 67 i delegeret forordning (EU) nr. 639/2014, bliver ugyldige.
            
         
               (11)
            
            
               For at sikre en korrekt anvendelse af bestemmelserne om frivillig koblet støtte bør medlemsstaterne underrette Kommissionen om deres beslutning om at overføre midler mellem foranstaltninger for frivillig koblet støtte. En sådan meddelelse bør også indeholde en begrundelse for, at overførslen ikke skaber et incitament til at øge produktionen med henblik på artikel 52, stk. 5, i forordning (EU) nr. 1307/2013, og at overførslen ikke fører til, at de beslutninger, der meddeles Kommissionen i henhold til artikel 54 i forordning (EU) nr. 1307/2013 og artikel 67, stk. 1 og 2, i delegeret forordning (EU) nr. 639/2014 bliver ugyldige.
            
         
               (12)
            
            
               Artikel 54 i delegeret forordning (EU) nr. 639/2014 har til formål at undgå akkumulering af støtte fra forskellige foranstaltninger for koblet støtte med samme formål. Af hensyn til klarheden bør det fastsættes, at ingen sådan akkumulering af støtte foreligger, hvis den samme landbruger modtager støtte fra forskellige foranstaltninger for koblet støtte inden for samme sektor eller region, forudsat at disse foranstaltninger er målrettet forskellige driftsformer eller forskellige specifikke landbrugssektorer inden for samme sektor eller region.
            
         
               (13)
            
            
               I henhold til artikel 52, stk. 1, i delegeret forordning (EU) nr. 639/2014 skal de regioner, der er omhandlet i artikel 52, stk. 3, i forordning (EU) nr. 1307/2013, fastlægges af medlemsstaterne efter objektive og ikke-diskriminerende kriterier. De respektive obligatoriske meddelelser bør medtages i bilag I til delegeret forordning (EU) nr. 639/2014.
            
         
               (14)
            
            
               På grundlag af erfaringerne med de meddelelser, som blev indgivet i august 2014, og med henblik på at forenkle medlemsstaternes meddelelser, er det hensigtsmæssigt at slette meddelelsespligten i punkt 3, litra d), i bilag I til delegeret forordning (EU) nr. 639/2014 vedrørende de kriterier, der fastsættes med henblik på fastlæggelse af de udvalgte sektorer og produktioner.
            
         
               (15)
            
            
               Delegeret forordning (EU) nr. 639/2014 bør derfor ændres i overensstemmelse hermed.
            
         
               (16)
            
            
               I henhold til artikel 53, stk. 6, i forordning (EU) nr. 1307/2013 kan medlemsstaterne senest den 1. august 2016 genoverveje deres beslutning om frivillig koblet støtte. Som følge af indførelsen af muligheden for at fastsætte differentierede støttebeløb pr. enhed inden for den enkelte foranstaltning, bør denne bestemmelse fraviges, således at der, når visse betingelser er opfyldt, kan gennemføres en tilsvarende revision af beslutninger vedrørende disse foranstaltninger, som blev meddelt senest den 1. august 2014 med virkning fra 2016.
            
         
               (17)
            
            
               Eftersom denne forordning vedrører støtteansøgninger for kalenderåret 2016 og efterfølgende år, bør den finde anvendelse fra den 1. januar 2016 —
            
         VEDTAGET DENNE FORORDNING:
   Artikel 1
   Ændring af delegeret forordning (EU) nr. 639/2014
   I delegeret forordning (EU) nr. 639/2014 foretages følgende ændringer:
   
               1)
            
            
               I artikel 49 foretages følgende ændringer:
               
                           a)
                        
                        
                           Stk. 1, første afsnit, litra b), affattes således:
                           
                                       »b)
                                    
                                    
                                       en ung landbruger som defineret i artikel 50, stk. 2, i forordning (EU) nr. 1307/2013 udøver faktisk og langsigtet kontrol over den juridiske person for så vidt angår beslutninger vedrørende drift, fortjeneste og finansiel risiko i hvert år, for hvilket den juridiske person ansøger om betaling i henhold til ordningen for unge landbrugere. Hvis flere fysiske personer, herunder en eller flere personer, som ikke er unge landbrugere, deltager i den juridiske persons kapital eller drift, skal de(n) unge landbruger(e) i hvert år, for hvilket den juridiske person ansøger om betalingen i henhold til ordningen for unge landbrugere, være i stand til at udøve denne faktiske og langsigtede kontrol enten alene eller i fællesskab med andre landbrugere, jf. dog stk. 1a i denne artikel.«
                                    
                                 
                     
                           b)
                        
                        
                           Følgende indsættes som stk. 1a:
                           »1a.   Uanset stk. 1, første afsnit, litra b), kan medlemsstaterne beslutte, at unge landbrugere fra og med kalenderåret 2016 eller 2017 alene skal udøve den faktiske og langsigtede kontrol, som er omhandlet i nævnte punkt. En sådan beslutning skal være truffet før datoen for starten af ansøgningsperioden for det første år, for hvilket beslutningen finder anvendelse, og må kun træffes én gang. Efter datoen for indledningen af ansøgningsperioden for kalenderåret efter 2017 er en sådan beslutning ikke længere mulig.
                           Hvis medlemsstaterne anvender den fravigelse, der er omhandlet i første afsnit, for at fastsætte den etableringsdato, der er omhandlet i artikel 50, stk. 2, litra a), og stk. 5 i forordning (EU) nr. 1307/2013, skal den periode, hvori den unge landbruger i overensstemmelse med stk. 1, første afsnit, litra b), i denne artikel udøvede kontrol i fællesskab med andre landbrugere i de kalenderår, der går forud for det kalenderår, for hvilket fravigelsen finder anvendelse, lægges til grund.
                           Hvis medlemsstaterne anvender denne fravigelse, skal de beslutte, hvorvidt de vil kræve, at unge landbrugere udøver enekontrol over disse fysiske personer eller grupper af fysiske personer, som allerede modtog betaling i henhold til ordningen for unge landbrugere i de(t) år, der går forud for de år, for hvilket fravigelsen anvendes, og hvor en ung landbruger eller flere unge landbrugere udøvede kontrollen i fællesskab sammen med landbrugere, som ikke var unge landbrugere«.
                        
                     
         
               2)
            
            
               I artikel 53, stk. 2, indsættes som tredje afsnit:
               »Uden at det berører artikel 52, stk. 5, i forordning (EU) nr. 1307/2013, kan medlemsstaterne for det støttebeløb pr. enhed, som er omhandlet i dette stykke, andet afsnit, beslutte at anvende differentierede beløb pr. enhed for visse kategorier af landbrugere eller på bedriftsniveau for at tage hensyn til stordriftsfordele som følge af produktionsstrukturernes størrelse i de berørte udvalgte specifikke typer landbrug eller specifikke landbrugssektorer, eller, hvis foranstaltningen er målrettet en region eller en hel sektor, i den berørte region eller sektor. Artikel 67, stk. 1, i denne forordning finder tilsvarende anvendelse på meddelelse af sådanne beslutninger.«
            
         
               3)
            
            
               Følgende indsættes som artikel 53a:
               »Artikel 53a
               Overførsel af midler mellem foranstaltninger
               1.   Uden at det berører kravene i afsnit IV, kapitel I, i forordning (EU) nr. 1307/2013, kan medlemsstaterne for det samme ansøgningsår beslutte at anvende de beløb, der meddeles i overensstemmelse med punkt 3, litra i), i bilag I til denne forordning, til finansiering af en eller flere andre støtteforanstaltninger i henhold til afsnit IV, kapitel I, i forordning (EU) nr. 1307/2013.
               En overførsel af midler mellem støtteforanstaltninger må ikke resultere i, at en støtteforanstaltning, som meddeles Kommissionen i henhold til artikel 54 i forordning (EU) nr. 1307/2013 og artikel 67, stk. 1 og 2, i denne forordning, bliver ugyldig.
               2.   Hvis det areal eller det antal dyr, som er støtteberettiget i henhold til en foranstaltning for frivillig koblet støtte i det berørte ansøgningsår svarer til eller overstiger det kvantitative loft, der er meddelt i overensstemmelse med punkt 3, litra j), i bilag I til denne forordning, må ingen overførsler af midler fra andre støtteforanstaltninger udnyttes inden for denne støtteforanstaltning.
               3.   Hvis det areal eller det antal dyr, som er støtteberettiget i henhold til en foranstaltning for frivillig koblet støtte i det berørte ansøgningsår, er mindre i forhold til det kvantitative loft, der meddeles i overensstemmelse med punkt 3, litra j) i bilag I til denne forordning, må en overførsel af midler ikke resultere i, at støttebeløbet pr. enhed bliver lavere end forholdet mellem det beløb, som er fastsat for finansieringen som meddelt i overensstemmelse med punkt 3, litra i), i samme bilag, og det kvantitative loft.
               4.   Hvis medlemsstaterne tildeler koblet støtte for proteinafgrøder og samtidig gør brug af den mulighed, der er omhandlet i artikel 53, stk. 3, i forordning (EU) nr. 1307/2013, må overførslen af midler ikke resultere i, at den støtte, som er til rådighed for proteinafgrøder, bliver mindre end 2 % af det årlige nationale loft, som er fastsat i bilag II til samme forordning.
               5.   En beslutning om at overføre midler mellem forskellige støtteforanstaltninger skal træffes inden datoen for den første forskudsbetaling af frivillig koblet støtte til landbrugere. Hvad angår overførsler fra og til foranstaltninger, for hvilke der endnu ikke er foretaget betalinger, kan en sådan beslutning træffes efter nævnte dato, men senest:
               
                           a)
                        
                        
                           den sidste dag i den måned, hvori den første betaling eller forskudsbetalingen til landbrugere vedrørende frivillig koblet støtte er foretaget
                        
                     
                           b)
                        
                        
                           den 30. november, hvor den første betaling eller forskudsbetaling finder sted i perioden 16.-31. oktober.
                        
                     6.   De kompetente myndigheder i den medlemsstat, som har til hensigt at træffe beslutning om at overføre midler mellem forskellige støtteforanstaltninger, skal informere landbrugerne om en eventuel overførsel inden datoen for ansøgningsperiodens start.«
            
         
               4)
            
            
               Artikel 54, stk. 3, affattes således:
               »3.   Hvis støtte i henhold til en bestemt foranstaltning for koblet støtte også kan tildeles i henhold til en anden foranstaltning for koblet støtte, eller i henhold til en foranstaltning, der gennemføres inden for rammerne af andre EU-foranstaltninger og -politikker, skal medlemsstaterne sikre, at landbrugeren kun kan få støtte for at opnå det mål, der er omhandlet i artikel 52, stk. 5, i forordning (EU) nr. 1307/2013 inden for rammerne af én af disse foranstaltninger pr. sektor, region, specifik driftsform eller specifik landbrugssektor, som udvælges i henhold til artikel 52, stk. 3, i nævnte forordning.«
            
         
               5)
            
            
               I artikel 66 indsættes følgende som stk. 4:
               »4.   Medlemsstaterne underretter Kommissionen om enhver beslutning, der træffes i henhold til artikel 49, stk. 1a, senest 15 dage efter den dato, hvor beslutningen blev truffet.«
            
         
               6)
            
            
               I artikel 67 indsættes følgende som stk. 3:
               »3.   Medlemsstaterne meddeler Kommissionen enhver beslutning, der træffes i henhold til artikel 53a, stk. 1, senest den første dag i den måned, der følger efter den måned, i hvilken den første betaling eller forskudsbetaling af frivillig koblet støtte har fundet sted. Hvis en sådan betaling imidlertid fandt sted i perioden 16.-31. oktober, skal meddelelsen indgives senest den 1. december. Denne meddelelse skal indeholde følgende:
               
                           a)
                        
                        
                           en liste over de berørte foranstaltninger og de overførte beløb
                        
                     
                           b)
                        
                        
                           for hver berørt foranstaltning, de støtteberettigede arealer eller antal dyr i det relevante ansøgningsår, efter at al kontrol af de indsendte ansøgninger er gennemført
                        
                     
                           c)
                        
                        
                           for hver berørt foranstaltning, en begrundelse for, at overførslen ikke skaber et incitament til at producere ud over de nuværende produktionsniveauer, og at de beslutninger, som er meddelt Kommissionen i henhold til artikel 54 i forordning (EU) nr. 1307/2013 og stk. 1 og 2 i denne artikel, ikke bliver ugyldige.«
                        
                     
         
               7)
            
            
               Bilag I ændres i overensstemmelse med bilaget til denne forordning.
            
         Artikel 2
   Afvigelse fra artikel 53, stk. 6, i forordning (EU) nr. 1307/2013
   1.   Uanset artikel 53, stk. 6, i forordning (EU) nr. 1307/2013 kan medlemsstaterne beslutte at ændre betingelserne for støttetildeling med virkning fra 2016, hvis disse betingelser berøres af anvendelsen af artikel 53, stk. 2, tredje afsnit, i delegeret forordning (EU) nr. 639/2014, som ændret ved denne forordning, uanset om den foranstaltning, for hvilken de differentierede støttebeløb pr. enhed anvendes, hidrører fra en enkelt foranstaltning eller flere foranstaltninger, som sammenlægges. Uden at det berører anvendelsen af artikel 53a i delegeret forordning (EU) nr. 639/2014, kan målgrupperne og navnlig det beløb, som fastsættes for finansieringen af disse målgrupper, ikke være genstand for ændringer. En sådan beslutning skal træffes inden datoen for ansøgningsperiodens start i 2016.
   Medlemsstaterne underretter Kommissionen om sådanne beslutninger om at ændre betingelserne for tildeling af støtte senest en måned efter datoen for offentliggørelsen af denne forordning.
   2.   Før den dato, hvor ansøgningsperioden starter, informerer medlemsstaterne om enhver beslutning truffet i medfør af stk. 1.
   Artikel 3
   Ikrafttræden og anvendelse
   Denne forordning træder i kraft på dagen efter offentliggørelsen i Den Europæiske Unions Tidende.
   Den anvendes fra den 1. januar 2016.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 30. november 2015.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 347 af 20.12.2013, s. 608.
   
      (2)  Kommissionens delegerede forordning (EU) nr. 639/2014 af 11. marts 2014 om supplerende regler til Europa-Parlamentets og Rådets forordning (EU) nr. 1307/2013 om regler for direkte betalinger til landbrugere under den fælles landbrugspolitiks støtteordninger og om ændring af bilag X til nævnte forordning (EUT L 181 af 20.6.2014, s. 1).
   
      (3)  Europa-Parlamentets og Rådets forordning (EU) nr. 1305/2013 af 17. december 2013 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL) og om ophævelse af Rådets forordning (EF) nr. 1698/2005 (EUT L 347 af 20.12.2013, s. 487).
   
      BILAG
      I bilag I til delegeret forordning (EU) nr. 639/2014, punkt 3, foretages følgende ændringer:
      
                  1)
               
               
                  Litra b) affattes således:
                  
                              »b)
                           
                           
                              de udvalgte bestemte landbrugsmæssige driftsformer og/eller landbrugssektorer og en beskrivelse af de opståede vanskeligheder, og, hvor det er relevant, de kriterier, som fastsættes af medlemsstaten til fastlæggelse af de regioner, der er omhandlet i artikel 52, stk. 1, i denne forordning«
                           
                        
            
                  2)
               
               
                  Litra d) udgår
               
            
                  3)
               
               
                  Følgende indsættes som litra ga):
                  
                              »ga)
                           
                           
                              for medlemsstater, som anvender artikel 53, stk. 2, tredje afsnit, i denne forordning, de kriterier, som anvendes til fastsættelse af hvert differentieret støttebeløb pr. enhed i overensstemmelse med nævnte afsnit«
                           
                        
            
                  4)
               
               
                  Litra h) affattes således:
                  
                              »h)
                           
                           
                              det i henhold til artikel 53, stk. 2, andet og tredje afsnit, i denne forordning beregnede forventede støttebeløb pr. enhed«.